Olsen Banden på spanden

Kjeld og Benny får sig lidt af et chok, for da Egon kommer ud af fængslet, vil han være lovlydig og have et arbejde.



Det er den unge socialrådgiver Bodil (Ghita Nørby), der i fængslet har overbevist Egon om, at han skal stoppe med at bryde pengeskabe op. Men Egons interesse i at blive lovlydig er ikke reel. Han går kun med på idéen, fordi han er blevet forelsket i Bodil.



De tre bandemedlemmer skal med andre ord resocialiseres. Et ord, der er svært at sige, især når man har fået lidt at drikke, og det bliver der lavet en del sjov med i filmen, hvor pilsnerne bliver knappet op, hurtigere end du kan nå at sige 'skidegodt Egon!'.



Filmen spiller på, at resocialisering er det nye sort i strafferetsteori i slutningen af 60’erne. Sagt lidt firkantet begynder man at se på kriminalitet som en sygdom, der har en årsag, og som kan helbredes, fortæller Henrik Stevnsborg, der er retshistoriker på Københavns Universitet:



- Der kommer den her diskussion om, hvorfor man bliver kriminel; var det fordi din pottetræning var dårlig og er det er samfundets skyld? Det er den teori, der er fremtrædende i perioden, siger han.

